32006R1790
L 339/8
JURNALUL OFÍCIAL AL UNIUNII EUROPENE
REGULAMENTUL (CE) NR. 1790/2006 AL COMISIEI
din 5 decembrie 2006
de aprobare a operațiunilor de control de conformitate cu standardele de comercializare aplicabile fructelor și legumelor proaspete efectuate în Turcia înaintea importului în Comunitate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2200/96 al Consiliului din 28 octombrie 1996 privind organizarea comună a pieței în sectorul fructelor și legumelor (1), în special articolul 10,
întrucât:
(1)
Articolul 7 din Regulamentul nr. 1148/2001 al Comisiei din 12 iunie 2001 privind controalele de conformitate cu standardele de comercializare aplicabile în sectorul fructelor și legumelor proaspete (2) stabilește condițiile de aprobare a operațiunilor de control de conformitate efectuate înaintea importului în Comunitate de către țările terțe care solicită această aprobare.
(2)
Autoritățile din Turcia au trimis Comisiei o cerere de aprobare a operațiunilor de control efectuate sub responsabilitatea Direcției Generale de Standardizare în comerțul exterior. Această cerere precizează că organismele de control menționate anterior dispun de personal, echipament și instalații necesare efectuării controalelor, că utilizează metode echivalente cu cele menționate la articolul 9 din Regulamentul (CE) nr. 1148/2001 și că fructele și legumele proaspete exportate din Turcia către Comunitate respectă standardele comunitare de comercializare.
(3)
Datele transmise Comisiei de statele membre arată că, în perioada 2001-2005, frecvența nerespectării standardelor de comercializare la importurile de fructe și legume proaspete din Turcia a fost scăzută.
(4)
În consecință, este necesară aprobarea operațiunilor de control de conformitate efectuate de Turcia cu începere de la data punerii în aplicare a procedurii de cooperare administrativă prevăzută la articolul 7 alineatul (8) din Regulamentul (CE) nr. 1148/2001.
(5)
Măsurile prevăzute de prezentul regulament sunt conforme cu avizul Comitetului de gestionare a fructelor și legumelor proaspete,
ADOPTĂ PREZENTUL REGULAMENT:
Articolul 1
Se aprobă, în conformitate cu condițiile de la articolul 7 din Regulamentul (CE) nr. 1148/2001, operațiunile de control de conformitate cu standardele de comercializare aplicabile în sectorul fructelor și legumelor proaspete, efectuate de Turcia înaintea importului în Comunitate.
Articolul 2
Coordonatele autorității oficiale și ale organismului de control din Turcia, menționate la articolul 7 alineatul (2) paragraful al doilea din Regulamentul (CE) nr. 1148/2001, sunt precizate în anexa I la prezentul regulament.
Articolul 3
Certificatele menționate la articolul 7 alineatul (3) paragraful al doilea din Regulamentul (CE) nr. 1148/2001 se stabilesc pe baza formularelor conforme cu modelul din anexa II la prezentul regulament.
Articolul 4
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la data publicării în Jurnalul Oficial al Uniunii Europene, seria C, a avizului referitor la punerea în aplicare a cooperării administrative între Comunitate și Turcia, menționat la articolul 7 alineatul (8) din Regulamentul (CE) nr. 1148/2001.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 5 decembrie 2006.